CELEX: 32014R0505
Language: sl
Date: 2014-05-15 00:00:00
Title: Uredba Komisije (EU) št. 505/2014 z dne 15. maja 2014 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe karamelnih barvil (E 150a–d) v pivu in pijačah iz zgoščenega sladu  Besedilo velja za EGP

16.5.2014   
            
            
               SL
            
            
               Uradni list Evropske unije
            
            
               L 145/32
            
         UREDBA KOMISIJE (EU) št. 505/2014
   z dne 15. maja 2014
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe karamelnih barvil (E 150a–d) v pivu in pijačah iz zgoščenega sladu
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
            
         
               (2)
            
            
               Navedeni seznam se lahko spreminja v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2) bodisi na pobudo Komisije ali na podlagi zahtevka.
            
         
               (3)
            
            
               Karamelna barvila so barvila za živila, ki so trenutno odobrena za uporabo in so navedena v Prilogi II k Uredbi (ES) št. 1333/2008. Pri navedeni odobritvi se upoštevajo sprejemljivi dnevni vnosi (v nadaljnjem besedilu: ADI), ki jih je Znanstveni odbor za hrano določil leta 1987, 1990 in 1996.
            
         
               (4)
            
            
               Evropska agencija za varnost hrane (v nadaljnjem besedilu: Agencija) je 3. februarja 2011 izdala mnenje v zvezi s ponovno oceno varnosti karamelnih barvil kot aditivov za živila (3). V navedenem mnenju je Agencija določila skupni ADI, ki znaša 300 mg/kg telesne teže/dan. Znotraj te skupine je bil določen poseben ADI za amonijev karamel E 150c, ki znaša 100 mg/kg telesne teže/dan. Agencija je ugotovila, da pričakovana prehranska izpostavljenost otrok in odraslih lahko presega ADI za karamel (E 150a), amonijev karamel (E 150c) in amonijev sulfitni karamel (E 150d).
            
         
               (5)
            
            
               Agencija je 3. decembra 2012 objavila izjavo z natančno oceno izpostavljenosti za karamelna barvila E 150a, E 150c in E 150d ter ugotovila, da je pričakovana prehranska izpostavljenost precej nižja od tiste, ki je bila ocenjena v prejšnjem mnenju (4). Vendar je Agencija zaključila, da izpostavljenost majhnih otrok in odraslih še vedno lahko presega ADI za amonijev karamel (E 150c). ADI je bil v primeru visokih ravni pri majhnih otrocih le rahlo presežen (za 6 %) v eni državi članici, v primeru odraslih pa za 5–51 % v petih državah članicah. Po preučitvi podrobnejših nacionalnih podatkov o dejanski uporabi amonijevega karamela (E 150c) so zadevne države članice dokazale, da je dejanski vnos znatno manjši. Vendar je ob upoštevanju, da k izpostavljenosti pri odraslih največ prispeva pivo, primerno spremeniti pogoje uporabe in določiti najvišje ravni amonijevega karamela (E 150c) v podkategoriji živil 14.2.1 „Pivo in pijače iz zgoščenega sladu“, da se zagotovi visoka raven varovanja zdravja ljudi.
            
         
               (6)
            
            
               V skladu s členom 11(4) Uredbe (ES) št. 1333/2008 se najvišje dovoljene vsebnosti za barvila uporabljajo za količine barvne sestavine, ki jo vsebuje barvni pripravek, razen če ni drugače navedeno. Vendar je zaradi zapletene narave in omejenega poznavanja kemične sestave karamelnih barvil njihova identifikacija v živilih težavna. Zato bi pristojni organi pri izvajanju uradnega nadzora lahko razmislili tudi o preverjanju ravni 2-acetil-4-tetrahidroksi-butilimidazola, tj. nečistoče, ki se lahko analitsko določi in ki je bila upoštevana pri določitvi posebnega ADI za amonijev karamel (E 150c).
            
         
               (7)
            
            
               Zahtevek za odobritev uporabe karamelnih barvil (E 150a–d) v pijačah iz zgoščenega sladu je bil predložen 4. junija 2013 in je v skladu s členom 4 Uredbe (ES) št. 1331/2008 na voljo državam članicam.
            
         
               (8)
            
            
               Pivo v zakonodaji Unije ni opredeljeno in nacionalne opredelitve se med državami članicami razlikujejo. Zato se določen proizvod v eni državi članici lahko obravnava kot pivo, v drugi pa kot pijača iz zgoščenega sladu. Ker pri pijačah iz zgoščenega sladu obstaja tehnološka potreba po karamelnih barvilih (E 150a–d) in je uporaba karamelnih barvil odobrena samo za pivo, trenutno stanje negativno vpliva na notranji trg ter ovira prosti pretok navedenih proizvodov. Zato je primerno to stanje izboljšati.
            
         
               (9)
            
            
               Skupna značilnost pijač iz zgoščenega sladu je, da končni proizvod ne vsebuje sladu kot takega ter da se zanje uporablja podobna tehnologija in potrebujejo podobni aditivi za živila kot za piva. Karamelna barvila so potrebna za ponovno vzpostavitev enakomerne barve, spremenjene med proizvodnimi procesi, in/ali za privlačnejši videz pijač iz zgoščenega sladu, narejenih iz svetlega sladu. Praženi slad se ne more uporabiti za temno barvo, saj ima močno aromo, ki ni primerna za navedene proizvode.
            
         
               (10)
            
            
               Pijače iz zgoščenega sladu so nišni proizvodi, ki so alternativa za proizvode, za katere je uporaba karamelnih barvil trenutno odobrena (tj. aromatizirane pijače in piva). Zato se ne pričakuje, da bi imela odobritev uporabe karamelnih barvil v pijačah iz zgoščenega sladu znaten vpliv na skupno izpostavljenost karamelnim barvilom.
            
         
               (11)
            
            
               V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Agencijo, razen če zadevna posodobitev ne vpliva na zdravje ljudi. Ker razširitev uporabe karamelnih barvil (E 150a–d) na pijače iz zgoščenega sladu pomeni posodobitev navedenega seznama, ki ne vpliva na zdravje ljudi, se Komisiji ni treba posvetovati z Agencijo.
            
         
               (12)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (13)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. maja 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  EFSA Journal 2011; 9(3):2004.
   
      (4)  EFSA Journal 2012; 10(12):3030.
   
      PRILOGA
      Vnos za E 150a–d v podkategoriji živil 14.2.1 „Pivo in pijače iz zgoščenega sladu“ v delu E Priloge II k Uredbi (ES) št. 1333/2008 se nadomesti z naslednjim:
      
         
                      
                  
                  
                     „E 150a,b,d
                  
                  
                     karamel, alkalno sulfitni karamel in amonijev sulfitni karamel
                  
                  
                     quantum satis
                  
                  
                      
                  
                  
                      
                  
               
                      
                  
                  
                     E 150c
                  
                  
                     amonijev karamel
                  
                  
                     6 000
                  
                  
                      
                  
                  
                      
                  
               
                      
                  
                  
                     E 150c
                  
                  
                     amonijev karamel
                  
                  
                     9 500
                  
                  
                      
                  
                  
                     samo ‚namizno pivo/Bière de table/Tafelbier/Table beer‘(z manj kot 6 % ekstrakta v sladici); rjavi ale, porter, stout in stari ale“